CELEX: E2010J0005
Language: fi
Date: 2010-12-17 00:00:00
Title: Tuomioistuimen tuomio, annettu 17 päivänä joulukuuta 2010 , asiassa E-5/10 – Tri Joachim Kottke v. Präsidial Anstalt ja Sweetyle Stiftung (Oikeudenkäyntikulujen maksamiseen liittyvä vakuus kansallisissa tuomioistuimissa – Syrjintä – ETA-sopimuksen 4 artikla – Oikeuttamisperuste)

19.5.2011   
            
            
               FI
            
            
               Euroopan unionin virallinen lehti
            
            
               C 148/6
            
         TUOMIOISTUIMEN TUOMIO,
   annettu 17 päivänä joulukuuta 2010,
   asiassa E-5/10
   Tri Joachim Kottke v. Präsidial Anstalt ja Sweetyle Stiftung
   (Oikeudenkäyntikulujen maksamiseen liittyvä vakuus kansallisissa tuomioistuimissa – Syrjintä – ETA-sopimuksen 4 artikla – Oikeuttamisperuste)
   (2011/C 148/06)
   Tuomioistuin, jonka muodostavat tuomioistuimen presidentti Carl Baudenbacher ja tuomarit Thorgeir Örlygsson (esittelevä tuomari) ja Henrik Bull, on antanut 17 päivänä joulukuuta 2010 tuomion asiassa E-5/10, tri Joachim Kottke vastaan Präsidial Anstalt ja Sweetyle Stiftung, Fürstliches Obergericht -tuomioistuimen (Liechtensteinin ruhtinaskunnan muutoksenhakutuomioistuin) valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla esittämä pyyntö, joka koskee Euroopan talousalueesta tehdyn sopimuksen 4 artiklan tulkintaa. Tuomiolauselma on seuraava:
   
               1.
            
            
               Kansallisen lainsäädännön säännös, jonka mukaan muussa valtiossa asuvan kantajan on siviilioikeudenkäynnissä asetettava vakuus oikeudenkäyntikulujen maksamista varten, mutta kyseisessä maassa asuvan ei tarvitse antaa kyseistä vakuutta, on välillisesti syrjivä ETA-sopimuksen 4 artiklassa tarkoitetulla tavalla.
            
         
               2.
            
            
               Jotta tällainen syrjintä olisi perusteltua yleisen edun mukaisten tavoitteiden vuoksi, kansallisen lainsäädännön säännöksen on oltava tarpeellinen ja oikeassa suhteessa tavoitteisiin.
            
         
               3.
            
            
               Jälkimmäinen edellytys ei täyty tapauksissa, joissa kantajan asuinvaltio sallii oikeudenkäyntikuluja koskevan päätöksen täytäntöönpanon joko perussopimuksen velvoitteiden nojalla tai yksipuolisesti.
            
         
               4.
            
            
               Muissakaan tapauksissa vakuuden asettamista ei voida edellyttää tavalla, joka suhteettomasti vaikuttaa muussa valtiossa asuvan kantajan mahdollisuuksiin aloittaa oikeuskäsittely. Tämä tarkoittaa erityisesti sitä, että vakuutta ei voida vaatia asetettavaksi määrälle, joka on suhteeton vastaajalle todennäköisesti aiheutuviin kustannuksiin nähden, tai joka on kohtuuttoman suuri taikka joka on asetettava hyvin lyhyen ajan kuluessa. Tärkeitä kriteereitä ovat myös vaadittu vakuuslaji ja tilanne, jossa vakuutta vaaditaan, sekä kantajan mahdollinen oikeus saada oikeusapua.
            
         
               5.
            
            
               Yksittäistapauksessa kansallisen tuomioistuimen on päätettävä, täyttyvätkö oikeuttamisperustetta koskevat edellytykset.